FLSmidth

Denne artikel er om firmaet. For personen se Frederik Læssøe Smidth. FLSmidth & Co. A/S (NASDAQ OMX: FLS) er en dansk industrikoncern. Virksomhedens fokusområde er nu at levere maskineri, know-how og service til mineindustrien. Virksomhedens oprindelse var at levere produkter og services til cementindustrien. Cementforretningen blev solgt fra i oktober 2025. Grundlæggelse og historie Virksomheden blev grundlagt af Frederik Læssøe Smidth i 1882, der stiftede et "Teknisk Bureau" i moderens lejlighed i København. Frederik Smidth fik råd til at starte firmaet efter han havde vundet nogle få tusinde kroner i klasselotteriet. I 1887 blev medarbejderne Poul Larsen og Alexander Foss optaget som partnere og firmaet ændrede navn til F.L. Smidth & Co. Da Smidth døde, var det under kompagnonerne, Alexander Foss og efter 1920 Poul Larsens, ledelse, at virksomheden for alvor voksede. En af hovedårsagerne til FLSmidts succes var, at man fandt ud af, at mosejord fra Jylland kunne anvendes til at lave cement. De tre stiftere havde aftalt, at virksomheden skulle tilfalde den længstlevende. Da virksomheden voksede til en stor koncern og Foss blev syg og kunne se, at han ville dø først, anmodede han om en genforhandling af aftalen. Poul Larsen ville dog ikke gå med til en 50/50 fordeling og kompromisset blev, at Poul Larsens arvinger ville få 88% af firmaet, Foss' arvinger 10 %, og F. L. Smidths kun 2. Arvingerne efter Poul Larsens 3 døtre, Poula Nissen, Johanne Arnstedt og Karen-Lis Kjær udgør stadig en væsentlig del af ejerkredsen. Sønnen Gunnar Larsen, der ledede virksomheden fra 1935 til 1945, og som var stærkt kritiseret for sin tyskvenlige holdning i sin tid som trafikminister i Regeringen Scavenius, solgte af den grund sine aktier til søstrene. Virksomheden var i 1980'erne præget af stridigheder mellem efterkommere af arvingerne til de tre stiftere Frederik Læssøe Smidth, Alexander Foss og Poul Larsen. Først da arvingerne opgav kontrollen med virksomheden, kom der ro på. FLSmidth i dag Administrerende direktør siden 1. januar 2022 er Mikko Keto. Han annoncerede i november 2025, at han ville forlade FLS i foråret 2026 for at tiltræde et andet job. Virksomhedens bestyrelsesformand er Mads Nipper. Virksomheden var tidligere involveret i en lang række industrier, både direkte og gennem datterselskaber, men er i dag fokuseret på salg af udstyr til miner. Det har betydet frasalg af bl.a. hele cementdivisionen (2025 til Pacific Avenue Capital Partners, i dag Fuller), samt tidligere produktselskaber som Maag Gear (2024 til Solix), Airtech (2025 til Rubicon Partners, i dag Airnord), og eternitproducenten Cembrit (2014 til Solix, i dag solgt igen og videreført som Swisspearl Danmark A/S). Kritik FLSmith ejede Eternitten i Aalborg. Denne produktion formodes at have forårsaget 8.000 tilfælde af lungekræft. FLSmith har ikke medvirket til at afbøde den katastrofe de har forårsaget ved offentlig støtte og vejledninger omkring fjernelse af asbest. FLSmith har heller ikke oprettet en fond der støtter ofre eller skaber ændringer i påvirkning fra industriprodukter. FLSmidth har mødt kritik for sin rolle i Teghut-minen i Armenien. FLSmidth tegnede mineanlægget, leverede alt udstyr, førte tilsyn med opførelsen og har stadig en rådgivende funktion. Opførelsen og driften af minen har medført brud på menneskeret og ødelæggelse af miljø. Senere er det kommet frem, at FLSmidth ikke satte handling bag ordene om at ville bidrage til at løse problemerne – i strid med virksomhedens politik om social ansvarlighed. Referencer Eksterne henvisninger FLSmidth – et eventyr i cement Arkiveret 19. marts 2016 hos Wayback Machine